'નિહાયતી રખડું છોકરી છે એ મહેતા સાહેબ, મારી દીકરી છે છતાં તમને કહું છું,' પોતાની નવી ફિલ્મ માટે સ્ક્રીનપ્લે લખાવવાની ઓફર લઈને આવેલા જાણિતા પ્રોડ્યુસર-ડાયરેક્ટર મહેતાસાહેબને નિવેદીતાએ કહ્યું. 'અરે, પણ નિવેદીતાજી મારી આ ફિલ્મની કન્ટેન્ટ એટલી જબરદસ્ત છે કે આખીય ઈન્ડસ્ટ્રીમાં એકમાત્ર કલ્યાણી જ તેનું સ્ક્રીનપ્લે લખી શકશે એવું મને લાગે છે. પ્રોડ્યુસર મહેતા બોલ્યા. 'તમને તમારી ફિલ્મ અને કરિઅર સાથે પ્રેમ નથી?' નિવેદીતા હજીય તેના મંતવ્ય પર કાયમ હતી. 'અરે, આવું શું કામ બોલો છો નિવેદીતાજી, તમારા સમયમાં તમે પણ એક ખૂબ સફળ ફિલ્મ લેખિકા રહી ચૂક્યા છો અને છતાં તમે તમારી જ દીકરી માટે આવું બોલો છો?' મહેતાસાહેબે કહ્યું. 'હા, હું જ કહું છું. કલ્યાણી ખૂબ ટેલેન્ટેડ છે, તે ખૂબ સારું લખે છે છતાં હું કહું છું કારણ કે, મારી કલ્યાણી આટલી મોટી થઈ છતાં હજી "જવાબદારી" નામનો શબ્દ તેણે પોતાની ડિક્શનરીમાં લખ્યો જ નથી, તો તેને સમજવાનો તો પ્રશ્ન જ નથી આવતો.' નિવેદીતાએ સિન્ગલ મોલ્ટનો ગ્લાસ મહેતા સાહેબને આપતાં કહ્યું. 'ઓ.કે. હું કલ્યાણીને એકવાર મારી ફિલ્મની વનલાઈનર જણાવી દઉં પછી આપણે નિર્ણય તેના પર છોડી દઈશું. રાઈટ? પણ છે ક્યાં આપણી ટેલેન્ટેડ રાઈટર?' નકુલ મહેતાએ પૂછ્યું. 'મને કઈ રીતે ખબર હોય? ગઈકાલ સવારથી મેડમ એક થેલો ભરાવીને નીકળી ગયા છે. ગઈ રાતથી હું તેનો મોબાઈલ ટ્રાય કરું છું પણ મમ્માનો ફોન ઉંચકવો અને વાત કરવી એવી મેનર્સ શીખ્યા હોય મેડમ તો જવાબ આપે ને! હું પણ ફિલ્મો લખતી, કેટલીયવાર તો એક સાથે અનેક પ્રોજેક્ટ્સ પર કામ કર્યું હોય એવું બન્યું છે અને આ ઈન્ડસ્ટ્રીને નિવેદીતાએ અનેક હિટ્સ અને સુપર હિટ્સ ફિલ્મો પણ આપી છે પરંતુ આ છોકરીની જેમ બેદરકારીભર્યું વર્તન ક્યારેય નથી કર્યું.' પોતાના સમયમાં નામાંકિત ફિલ્મ રાઈટર તરીકેનું આગવું સ્થાન ધરાવતી નિવેદીતાએ ફરિયાદ કરી. 'ઓહ, સમજ્યો!' મહેતાસાહેબને ખ્યાલ આવી ગયો કે શા કારણથી હમણાં કલ્યાણી બુરાઈનું આ પ્રકરણ ખૂલ્યું હતું.